Split (1)

train · 16.8k rows

text stringlengths 1 6.45k
Éyɔŋ ésə mǎyi kóǎn mīńkúd ású sí, ngə́ ńtūtūm ó yéné á mīńkúd étēde,
mayi tsog élad amvóé dzáma ai mína ai é dzóm ésə̄ é bə̄lə́ enyiŋ, məndím mâyǐ kīg fə bǎd kwí é ndón yādzâ enyiŋ ésə.
Ǹtútūm wâyi kwí á mīńkúd, ńdɔ mǎyi bəbə̌ nə̄ mə́ tsog elad amvóé kōlé Zambá ai və́və̄ə̄ dzóm ásə, é nyɔ́l ésə é bələ́ enyiŋ.
Ńdɔ Zambá á ngádzó ai Nóe nâ: "Ndəm elad amvóé dzáma hḿ nyī ai é dzóm ésə̄ yányiŋ á sí.
Nóe a ngákwí a árka ai bɔ́n bóé bə́lɛ́, mwé nâ: Sɛ́m, Kám ai Yáfɛd; Kám énye a nə́ ésīá Kanǎŋ.
É bod bə́lɛ́ ba bə́ ngábə́ bɔ́n bə́ Nóe ! Éyə̄ sí ē ngātádī ná yafoe ábə̄ bɔ́.
Ńdɔ̄ Nóe a ngátádi esíé mə́fúb. Ńdɔ a ngábɛ afúb wɔ̂n.
Á nyú á ngānyú wɔ̂n, a ngásɔ́g məyɔg, a kə́ bómbō ńsɔ̄ êbə̌m dzíé.
Ńdɔ̄ Kám, ésīá Kanǎŋ, á ngāyén ésīá ńsɔ̄, a kə́ kad é bə̄bə́nyāŋ bə́bɛ̄ bə̄vɔ́g á ńsəŋ.
Ńdɔ̄ Sɛ́m bân Yáfɛd bə́ ngánɔŋ ewɔ́man, bə́ nyían ai dzɔ́ mvúmvúá êbə̌m, ńdɔ̄ bə́ ngábúdi ǹsɔ́ ésīá wābán.
Ńdɔ̄ hḿ Nóe a ngávə́bə óyɔ̄ wɔ̂n wóé, bə́ ngalɛ̂ nyé é dzam mɔ́n wōē Kám á ngābɔ, ńdɔ a ngákɔ́bɔ, nyé nâ:
"Eyɔg ai Kanǎŋ; a bɔɔg və ḿbɔ bisíé bəsíé bə́ bə̄bə́nyāŋ !"
Ńdɔ a ngábad kɔ́bɔ nyé nâ: "Ǹtótōmaamaa Ǹtondôbə Zambá ai Sɛ́m; Kanǎŋ á bɔɔg olɔ̌ wóé.
Zambá á nénéŋē Yáfɛd, á tɔ̄bɔ́gɔ̄ á bibɛ̌m bí Sɛ́m; ḿfág Kanǎŋ, á bɔ̄ɔ̄g ólɔ̌ wóé."
Á mvús mvəŋ endə́gə́lə́, Nóe a ngányiŋ bisəb miǹtɛd mílɛ́ ai məwóm mə́tán.
Məlú mə́ enyiŋ mə́ Nóē mə́sə mə́ ngákwí bisəb miǹtɛd ebǔl ai məwóm mə́tán, ńdɔ a ngáwú.
Ébá ḿbɔ̄ hḿ bə́ nə́ mvɔŋ bod Nóe á bɔ́n boe: Sɛ́m, Kám ai Yáfɛd; é bɔ́n bə́ ngábyálī ábə̄ bɔ́ á mvús mvəŋ endə́gə́lə́.
Bɔ́n bə́ Yáfɛd: Gomer, Magog, Madaí, Yavan, Túbal, Meshek ai Tíras.
Bɔ́n bə́ Gomer: Askenaz, Rifat ai Togarma.
Bɔ́n bə́ Yavan: Elisha, Tarsis, Kitim ai Radaniri.
Éḿbɔ̄ bə́ nə́ tín mə́yɔŋ mə́ ngákə̄ mâyaman á bilǒn. Bə́ kə́ə́ bânɔŋ miǹnam ḿból miǹkɔ́bɔ̄ mí nə́ ai á tāŋ, mvóg dzábán.
Bɔ́n bə́ Kám: Kúsh, Mitsaím, Pút, Kanǎŋ.
Bɔ́n bə́ Kúsh: Sebá, Hawila, Sabáta, Raéma, Sabatéka. Bɔ́n bə́ Raéma: Sabá bân Dədân.
Kúsh á ngābyé Nemród. énye a nə́ ényɔ̄ osú yǎ miǹgungúl mí bod mí ngányiŋ á sí á some təge vəgan ai mod á mís mə́ Ǹtondôbə.
Asú tē ǹkaná ó nə̄ nâ: "Və anə́ Nemród, ǹgungúl ǹsome á mís mə́ Ǹtondôbə."
Bedzə̂dzalá yā édzoe bə́ ngábə́ nâ: Bábɛl, Érek, Akád, á ńnǎm Sínear.
Ńdɔ á ngákódo wé, a kə́ə́ Âsûr, a kə́ lōŋ Niníve, Rehobot Ir, ai Kaláh,
ai Kaláh yǎ á nə̄ ngul dzǎl ai Résen yǎ á nə̄ naa Niníve álí, Kaláh álí.
Mitsráim á ngābyé bǒd yā Lúd, ébá yā Ánam ai Léhab ai Náftuh,
Bǒd yā miǹnam á ńkiɛ́, ébá yā Kásluh á bə́ ngábonde Bəfilísta, ai ébá yā Kaftôr.
Kanǎŋ á ngābyé Sidón, ǹtól wóé, ai Hɛ́d
ai mǎn Yebusí, ai mǎn Ámoríd, mǎn Girgásví,
mǎn Hívit, mǎn Aráki, mǎn Sín,
mǎn Arwádit, mǎn Kemarít ai mǎn Hamatít. Ńdɔ̄ mvôg Kanǎŋ bə́ ngákə̄ bâtsaman.
Ǹnam wábán ó ngátíē á Sidón ó kələ kwí á Gáza, ḿfág wákə̄ á Gerâr, á Sodóma, á Gomóra, Âdma ai Kevún a kələ kwí a Lésha.
Bɔ́n bə́ Kám hḿ bālá, ai mvóg dzábán ai miǹkɔ́bɔ̄ myábán; ḿból bə́ ngákóan á miǹnam ai á məyɔŋ.
Ábə̄ Sɛ́m, ǹtól Yáfɛd, ńgɔ̄ ésīá bɔ́n bə́ Éber bə́sə̄ bə́ ngábyáli.
Bɔ́n bə́ Sɛ́m: Élam, Asûr, Arpáshad, Lúd ai Áram.
Bɔ́n bə́ Áram: Ús, Húl, Gebêr ai Másh.
Arpáshad a ngábyé Shéla; Shéla nyé a byé Ebêr.
Ábə Ebêr bɔ́n bə́ byálī bə́bɛ̄, ényɔ̄ osú dzwé nâ Pelég, abǒg tē ńdɔ̄ ngab sí ē ngábɔɔban, ényɔ̄ m̀bɔ́g dzwé nâ Yóktan.
Yóktan a ngábyé Almódad, Sélef, Hatsamávet, Yérah,
Hadóram, Úzal, Díkla,
Obâl, Abimaɛ̂l, Sabá,
Ofîr, Havíla, Yobâb, bɔ́n bə́ Yóktam hḿ bālá.
Bitɔbɔgɔ byábán, m̀fág ńnǎm Méshǎ yā wákə̄ á Sefâr, ǹkǒl yā ḿfág ńló dzóbo ǎ kad kwí.
Bɔ́n bə́ Sɛ́m hḿ bālá, ai mvóg dzábán ai miǹkɔ́bɔ myábán, ḿból bə́ ngákóan á miǹnam ai məyɔŋ.
Məmvóg mə́ndá mə́ bod mə́ Nóē málā, ai miǹkɔ̌l mí ábyálí myábán, ai məyɔŋ mábán. Mə́yɔŋ mə́sə mə́ ngákə̄ mâtsaman á sí ésə̄ á mvús mvəŋ endə́gə́lə́, mə́ ngátíē ábə̄ bɔ́.
Sí ésə e ngábə́ kɔ́bɔgɔ ǹkɔ́bɔ m̀bɔ́g m̀bɔ́g ai fálaga ǹkɔ́bɔ dzǐdziá.
Ábōg hḿ bod bə́ ngákódō á ǹnam mə́kwí mə́ dzób, ńdɔ̄ bə́ ngázu kwí ábōdá sí ziŋ á tɔ̄á ḿbōmbo m̀bómbo, dzwé nâ Senâr, ńdɔ̄ bə́ ngálóŋ mvóg étēde.
Mod nyé ai mǎnyāŋ naa: «Zǎn, bǐ kom brǐg, bǐ dígī dzɔ́ á ndóan». Bod bə́ ngalóŋ hḿ ai brǐg, bə́ dzoge məkɔ́g, bə́ bələgǎn fə ai m̀bɔdɔg á məyian mə́simén.
Bɔ́ nâ: «Zǎn, bǐ loŋ mod edzə̂dzalá, bǐ lǒŋ fə ǹkum, éví yā wáyi kə́ namba ébās yób, bǐ lig ǹláŋ vā, ósúsúa yə nâ byǎkə byǎtsaman á sí ésə ».
Ńdɔ̄ hḿ Ńtī ā ngásigi nâ a zu yén édzə̂dzala ai ńkǔm yā bɔ́n bə́ Ádam bə́ lóŋo;
nyé nâ: « Étɔ̄á dzī, bə́ nə ayɔŋ də́dā, bə́ tɔ̄á fə ǹkɔ́bɔ́ m̀bɔg m̀bɔ́g, bə́ tádi yǎ fə̄ nâ bâbɔ ḿból bábɔ̄ ví, dzǎm tē lâyǐ kīg bɔ́ man á ńnə̄m, sə nâ bə́ dzálá ńyīán bə́ bə̄lə́.
Zǎn hḿ, byâ bǐ sīgī á sí wē, bǐ búlān bɔ́ ńkɔ̄bɔ, mod təgě fə wóg ńkɔ̄bɔ̄ mānyāŋ ».
Éyə̄ hḿ Ńtí ā ngākab bɔ́ ngab ngab ná, a tsǎm fə̄ bɔ́ nâ bə́ kə̄ á sí ésə, ńdɔ̄ bə́ ngádzoge ǹlóŋán dzāl.
Asú tē bə́ ngáyole vóm tē dzwé nâ Bábɛl, amú éyə miǹkɔ́bɔ̄ yā sí ésə̄ mí ngábúlan bod vôm tě, ńdɔ̄ fə Ǹtí á ngātsam bɔ́ á ńgūmā sí ósə.
Mvɔŋ bod Sɛ́m hḿ nyī: Sɛ́m, á kwí á ngākwí ókalǎ bisəb ǹtɛd, ńdɔ a ngábyé Arpakshâd.
Á mvús abyálí Arpakshâd, ndɔ̄ fə̄ Sɛ́m á ngānyiŋ mim̀bú miǹtɛd mítán, a byé fám ai biníngá.
Arpakshâd a ngábə́ ókalǎ bisəb məwóm mə́lɛ́ ai bítán ábōg á ngābyé Shélah.
Á mvús abyálí Shélah, Arpakshâd a ngányiŋ mim̀bú miǹtɛd mínyi ai mílɛ́, a byé fám ai biníngá.
Shélah a ngábə́ ókalǎ bisəb məwóm mə́lɛ́ ábōg á ngābyé Éber.
Á mvús abyálí Éber, ńdɔ̄ Shélah a ngányiŋ hála bisəb miǹtɛd mínyi ai bílɛ́, a byé fám ai biníngá.
Éyɔŋ Éber a ngábi bisəb məwóm mə́lɛ́ ai binyi, ńdɔ a ngábyé Pelég.
Á mvús abyálí Pelég, Éber a ngányiŋ mim̀bú miǹtɛd mínyi ai məwóm mə́lɛ́, a byé fám ai biníngá.
Pelég a ngábə́ ókalǎ bisəb məwóm mə́lɛ́ ábōg á ngābyé Rên.
Á mvús abyálí Rên, Pelég á ngányiŋ hála bisəb miǹtɛd míbɛ̄ ai ebǔl a byé fám ai biníngá.
Rên á ngābə́ ókalǎ bisəb məwóm mə́lɛ́ ai bíbɛ̄ ábōg á ngābyé Sérug.
Á mvús abyálí Sérug, ńdɔ̄ Rên a ngányiŋ hála bisəb miǹtɛd míbɛ̄ ai zamgbál, a byé fám ai biníngá.
Sérug a ngábə́ ókalǎ bisəb məwóm mə́lɛ́ ábōg á ngābyé Nahôr,
Á mvús abyálí Nahôr, ńdɔ̄ Sérug a ngányiŋ hála bisəb miǹtɛd míbɛ̄, a byé fám ai biníngá.
Éyɔŋ Nahôr a ngákwí ókalǎ bisəb məwóm mə́bɛ̄ ai ebǔl, ńdɔ a ngábyé Teráh.
Á mvús abyálí Teráh, Nahôr a ngányiŋ hála bisəb ǹtɛd ai awômo ai ebǔl, a byé fám ai biníngá.
Teráh a ngábə́ ókalǎ bisəb məwóm zamgbál ábōg á ngābyé Ábram, Nahôr ai Háran.
Ayóm bod Teráh dí: Teráh á ngābyé Ábram, Nahôr ai Háran.
Háran énye a ngábyé Lód. Ńdɔ̄ Háran a ngátádi wú ósúsúa ésīá wōé Teráh, á sí abyálí díé, á Ûr yǎ Kaldéa.
Ábram bân Nahôr bə́ ngálúg bīníngá, ngál Ábram a ngábə́ dzwé nâ Saraí, ényɔ́ Nahôr dzwé nâ Mílka, ngɔn Háran, ésīá Mílka bân Yíska.
Saraí á ngābə́ ńkokóm, təge ai mɔ́n.
Ńdɔ̄ hḿ Teráh á ngātíē á Ûr yǎ Kaldéa, nə́ a kə á sí Kanǎŋ, a nɔŋɔ́ á ńsāmbá wóé Ábram, ndómán dzīē, ai Saraí: m̀bɔ́m wóé, miníngá Ábram ai Lód ndie dzié, mɔ́n Háran. Ńdɔ a ngábɔ̄ nâ bə́ kwī á Ûr yǎ Kaldéa ású yə̄ nâ bə́ kə̄ á ǹnǎm Kanǎŋ, vədá, á kwí bə́ ngákwí á H...
Teráh á ngānyiŋ bisəb miǹtɛd míbɛ̄ ai məwóm mə́tán, ńdɔ ǎ zu wú á Háran.
Ábram á ngábə nyiŋi á Kaldéa. Ńdɔ Ǹtondôbə a ngákad nyé naa: “Kódōgō á ńnam wóe, dzǒge ndâ bod dzoe ai ndâ ésōá, kələ́ ńnam mǎyi yi wa lə́de.
Mayi wa vəŋǎn mod ayɔŋ, mayi wa kúb ńtótōmaamaa, mayi bɔ̌ naa dzwé dóē á lūgúbán, wayi vəŋán ńtótōmaamaa.
Ébá bávə́ wa ǹtótōmaamaa, maa mayǐ fə̄ bɔ́ və̄ ńtōtōmaamaa, mayi yɔg ényɔ́ ósə ǎ yi wa byandi. Ábə wǎ, məyɔŋ mə́sə̄ yā sí mâyi bi ńtótōmaamaa.”
Ńdɔ̄ Ábram á ngákə, anə́ Ńtondôbə a ngákad nyé, ńdɔ̄ fə̄ Lód á ngákə ai nyé. Ábram á ngábə̄ mīḿbú mə̄wóm zamgbál ai mítán éyɔŋ a ngákódō á Háran.
Ńdɔ a ngánɔŋ ǹgál wōé Saraí, Lód, mɔ̂n mǎnyāŋ, ai é byə́m bísə̄ bə́ ngábə́ bələ́, ai bə́bɔ bísíé bə́ ngánɔŋ á Háran; ǹdɔ̄ bə́ ngáyəm zěn á Kanǎŋ, ńdɔ̄ bə́ ngákə kwí ńnǎm tē.
Ńdɔ̄ Ábram á ngáwulu ai ǹnam ósə a kələ kwí á Sikə́m, âfǎn Móre. Bəkananéan ḿbɔ̄ bə́ ngábə́ á ńnam.
Ńdɔ Ǹtondôbə a ngákwí Ábram á ńlō nyé ai nyé nâ: “Ńnam ví ńgɔ̄ hḿ māyi və́ mvɔŋ bod dzoe.” Ńdɔ̄ Ábram á ngálóŋ Ńtondôbə alatâr étē, ḿból á ngáyénē ai nyé.
Á kódō yə̄ válā, ńdɔ a ngákə̄ á ǹkǒl á yōb, á mə̄kwí mə́ dzób mə́ Bétɛl, ńdɔ a ngálóŋ ebə̌m dzíé, Bétɛl a tɔá nyé á mə̄yímbí mə́ ńló dzóbo, Ái á mə̄kwí mə́ dzób. Ńdɔ̄ Ábram á ngálóŋ Ńtondôbə alatâr vôm tě a lóege dzwé Ńtondôbə.
Á mvús vālá, á bibə̌m bibə̌m ńdɔ̄ Ábram a ngákə̄ á Negɛ̂v.
Zie e ngákwí á ńnam, ńdɔ̄ Ábram a ngásigi Égîptɛn, a kə́ tɔbɔ̌ wē, ḿból zie é tyê ǹnam məkǒl á sí.
Ńdɔ̄ ábōg yə̄ nâ a ńtɔa yǎ babi ai Egîptɛn, ńdɔ a ngádzó ai ǹgál wōē Saraí nâ: "Tám yén! Mayəm nâ o nə abə̌ŋ mīníngá á mís.
Ńdɔ̄ éyɔŋ Egîptɛn báyi wa yén, bâyi dzɔ́ naa: "A nə ǹgál wōē", éyɔ̌ŋ tē báyi ma wé, nə́ bə́ lígí ai wa o və̌.
Dzóóg hḿ naa o nə kál dzam, ḿból yə̄ nâ bə́ bɔ ma m̀bəŋ ású dóe, mə́ nyiŋ ású mvɔ̄m dzóe !"
Á kwí fɔ̄ɔ̄ fə̄ Ábram a ngákwí á Égîptɛn, Egîptɛn bə́ yénə́ fɔ̄ɔ̄ naa miníngá á nə eyə́gan ábəŋ.
Miǹtómbá yā ábə Farawóŋ mí ńtɔ̄á fɔ̄ɔ̄ və á kómbō nyē, bə́ kələ nyé sə́gē ábə Farawóŋ, bə́ nɔ̄ŋɔ́ fɔ̄ɔ̄ fə miníngá ású ndá Farawóŋ.
Ású díé ńdɔ̄ bə́ ngábə́lan ai Ábram m̀bəŋ, bə́ və́ə́ nyē kábad ai miǹtómbá, nyag ai bǒzele, bəyóm ai bəyál, miǹtɔbɔ mí fám ai bitúgā bí bīníngá, ai bəkámɛl.
Və ńdɔ Ǹtondôbə a ngákúb Farawóŋ ai ndá dzīē ésə asandá etɔ̌m Saraí, ǹgál Ábram.
Ńdɔ Farawóŋ á ngālóe Ábram, nyé ai nyé nâ: "Dzé wābɔ ma dzílī ? Ású dzé ó ngābɔ̄ ma təge kǎd naa a nə nyɔ ńgál ?
Ású dzé ó ngādzó naa: "A nə kál dzáma"? Mə̌ ngakə nyé nɔ̌ŋ nə́ á bɔ ǹgál wama ? Ńdɔ hḿ étɔ̄á dzī, nyɔ ńgál nyɔ̄, nɔŋɔ́ nyē ó kə. "
Ńdɔ Farawóŋ á ngābénde bod bóé nə́ bə́ dzógē nyé á kə, ai nyé ai ǹgál ai é byə́m bísə a ngábə́ bələ́.

Subsets and Splits

No community queries yet

The top public SQL queries from the community will appear here once available.